Per Dreier
Store norske leksikon,Kunst og estetikk,Musikk,Klassisk musikk,Norske dirigenter
Per Dreier var en av de ledende norske dirigentene i sin generasjon, med virkefelt særlig i Norge og Danmark og som gjest ved en rekke ledende orkestre i utlandet.
Dreier var født i Trondheim, og utdannet seg først til kjemiingeniør ved NTNU. Mens han studerte var han 1946–1953 solooboist i Trondheim Symfoniorkester, og i 1953 debuterte han som dirigent med orkesteret. Studietid Dreier studerte direksjon 1953–1956 i Haag med Willem van Otterloo og Paul van Kempen. Han studerte 1956–1957 videre ved Royal Academy of Music i London, og avsluttet med en tid hos Ferdinand Leitner i Stuttgart.Dreier vant Ricordi-prisen for dirigenter i 1955. Han mottok Arnold Bax-medaljen for beste dirigering av musikk fra det 20. århundre i 1958. Århus Per Dreier var 1957–1973 kunstnerisk leder for Århus Symfoniorkester, som han overtok etter den betydelige Thomas Jensen. Dreier var resten av sitt liv bosatt i Danmark.Tiden i Århus ble en viktig periode i orkesterets historie. Dreier arbeidet med å heve orkesterets standard og å gi orkesteret en moderne identitet som byens orkester.Bredden i repertoaret løftet Århus Symfoniorkester fram blant de danske orkestrene. Dreier ledet oratorieoppførelser i domkirken, konsertante fremførelser av Richard Wagners Parsifal og atskillig musikk fra det 20. århundre og ny musikk. Han ledet orkesteret i den første oppførelsen i Danmark av Gurrelieder av Arnold Schönberg.Dreier dirigerte også orkesteret i oppsetninger på Den Jyske Opera, blant annet Jenufa av Leoš Janáček og Otello av Giuseppe Verdi. Internasjonal gjestedirigent Dreier innledet tidlig en omfattende internasjonal karriere som dirigent for symfoniorkestre i Europa og Amerika. Han dirigerte ny musikk i med de store kringkastingsorkestrene, og var gjest ved blant andre London Symfoniorkester, Royal Philharmonic Orchestra i London, Oslo-Filharmonien og Bergen Filharmoniske Orkester.Dreier vant spesielt anerkjennelse som tolker av senromantisk musikk og verker av moderne komponister. I Storbritannia, særlig med Royal Philharmonic Orchestra, og hjemme i Norge gjorde han en lang rekke innspillinger av norsk musikk, av komponister som Edvard Grieg, Iver Holter, Geirr Tveitt, Harald Sæverud og Arne Nordheim.